Arbejdstilsynet erkender, at bygningsarbejdere ikke er godt nok beskyttet, når de arbejder med den farlige miljøgift pcb

Bygningsarbejdere er i dag ikke beskyttet godt nok, når de renoverer bygninger, erkender Arbejdstilsynet, som er på vej med nye regler. Det oplyser Nordjyllands Radio mandag. Det sker efter, at der er fundet høje koncentrationer af den farlige miljøgift pcb i fuger omkring vinduer og døre, mellem facadeelementer og i forseglingslimen i ældre termoruder. - Vi kan godt se, at der er kommet fokus på det her område, og vi er i gang med at udarbejde en instruks om foranstaltninger i forbindelse med renoveringer af pcb-holdige byggematerialer, siger kontorchef i Arbejdstilsynet Sonja Ploug Jensen. Der bliver tale om krav om beskyttelse på linje med renovering af asbestholdige materialer. - Så anbefaler vi, at man anvender åndedrætsværn og heldækkende arbejdstøj inklusiv handsker, siger hun. /ritzau/